ועדת החוקה, חוק ומשפט, כנסת 18, פרוטוקול מספר 356, 2011-03-06 12:30

דוד רותם: צהרים טובים.

דוד רותם: אני מתכבד לפתוח את ישיבת ועדת החוקה, חוק ומשפט.

דוד רותם: על סדר היום תקנות חובת המכרזים (תיקון), התשע"א-2010 – שיקום נזקי השריפה בכרמל.

דוד רותם: ב-16 בדצמבר 2010 אישרה הוועדה תיקון לתקנות חובת המכרזים וזה לצורך התקשרויות לצורך שיקום השריפה בכרמל.

דוד רותם: ביקשנו אישור ודיווח של משרד האוצר ומשרד המשפטים על מה שנעשה עם הדברים האלה.

דוד רותם: התקנות האלה חוקקו על מנת לזרז את שיקום האסון הזה ואנחנו רוצים לשמוע מה בדיוק נעשה.

דוד רותם: קיבלנו דיווח בכתב ואני מוכרח לומר שלא כל כך אהבתי אותו.

דורית ואג: הוא הגיע הבוקר.

דוד רותם: הגיע הבוקר.

דוד רותם: ממנו עולה שלא נעשה כלום.

דוד רותם: זאת אומרת, מכרז אחד של ביצוע עבודות פיתוח באתר הזמני בבית אורן אושר, וכל היתר בכפוף ל, בכפוף ל ובכפוף ל, ופירושו של דבר זה שלא מזרזים את הטיפול.

דוד רותם: אדוני היועץ המשפטי של משרד האוצר, בריס, בבקשה.

יואל בריס: ברשות יושב ראש הוועדה, אושיק בן עטר יתייחס לנושא.

אושיק בן-עטר: אני סגן החשב הכללי ומוניתי להיות יושב ראש הוועדה המיוחדת.

אושיק בן-עטר: אני רוצה לציין שכבר בישיבה הראשונה של הוועדה אנחנו, בהסכמת הנציגים של כל המשרדים, סיכמנו שהוועדה הזאת לא תהיה ערוץ הפעולה היחיד שעומד בפני הממשלה כדי לבצע את המטלות שלה בהקטנת הנזקים, בתיקון הנזקים שנגרמו בעקבות השריפה בכרמל, אלא אם היה ומשרד ירצה להשתמש בפלטפורמה הזאת, הוא מוזמן להשתמש בה.

אושיק בן-עטר: ירצה להשתמש בפלטפורמות האחרות שיש לו על פי חוק חובת המכרזים, דהיינו, ועדות המכרזים שלו, ועדת הפטור המרכזית של החשב הכללי, הוא מוזמן לעשות זאת.

אושיק בן-עטר: אנחנו באנו לסייע ולא לגרום לכך שיעבדו רק דרכנו.

אושיק בן-עטר: באמת חלק מהפעולות של המשרדים לא נעשו בפלטפורמה שלנו.

אושיק בן-עטר: גם החשב הכללי הנחה את ועדת הפטור בחשב הכללי לתת עדיפות עליונה - עוד לפני שהוועדה הזאת קמה - לבקשות של המשרדים בנושא השריפה בכרמל.

אושיק בן-עטר: אני קצת חלוק על האמירה שלא נעשה כלום.

אושיק בן-עטר: אני חושב שבמיוחד משרד השיכון שנציגתו נמצאת כאן הקים שכונה, מחנה זמני, ברמה גבוהה ובמהירות חסרת תקדים, משהו כמו חודש ביצוע.

דוד רותם: אני מדבר על האתר הזמני בבית אורן.

אושיק בן-עטר: האתר הזמני בבית אורן, הוקם בעזרת – אני אומר בעזרת כי אנחנו כותבים את הפרוטוקולים ולא עושים את העבודה – הפעילות של הוועדה שלנו.

אושיק בן-עטר: אפשרנו למשרד השיכון להתקשר עם קבלנים שכבר זכו אצלו במכרזים בהליך מקוצר.

אושיק בן-עטר: בנוסף לכך התקשר משרד השיכון עם חברת עמיגור שתכללה את הפרויקט הזה ואני חושב שגם בדיווח שלי לוועדת הכספים בכנסת ישב ראש המועצה ואין חולק על כך שהפעילות הזאת בוצעה במהירות טובה, ראויה ונתנה מענה של קורת גג לאנשים בקיבוץ.

אושיק בן-עטר: זה היה עיקר הפעילות של הוועדה.

אושיק בן-עטר: בנוסף, כמו שפירטנו לוועדה, אנחנו התקשרנו עם יועצים כדי להתכונן לחלק הבא, אם וכאשר יגיע, וזה תשלום פיצויים בגין הנזקים של המבנים שהדיירים שלהם נאלצו להתפנות.

אושיק בן-עטר: זאת סוגיה קצת מורכבת כי מדובר כאן על חלק מהאנשים שהיה להם ביטוח וחלק מהאנשים לא היה ביטוח.

אושיק בן-עטר: מדיניות ממשלתית רוצה לעודד אוכלוסיות לבטח את הנכסים שלהם ועל ידי זה שאתה משלם תשלום למי שלא ביטח את הנכסים שלו, אתה למעשה מעודד התנהגות הפוכה.

אושיק בן-עטר: יש הצעת מחליטים ששמנו לממשלה.

אושיק בן-עטר: היא הייתה אמורה כבר לעלות לפני שבועיים וראש הממשלה, בתיאום עם שר האוצר, דחה אותה בשבוע האחרון.

אושיק בן-עטר: אני מקווה שהיא תעלה בתחילת שבוע הבא.

דוד רותם: מה אומרת הצעת המחליטים?

אושיק בן-עטר: בגדול היא קובעת את העקרונות למתן הפיצויים למי שלא ביטח את רכושו בעין הוד.

אושיק בן-עטר: מדובר שם על עקרונות של סיוע סוציאלי.

אושיק בן-עטר: אנחנו מחדדים ואומרים שמדובר כאן בסיוע סוציאלי למי שאין לו קורת גג.

אושיק בן-עטר: בנינו שם מודל ואני מציע שנעביר את זה לאישור הממשלה ואחר כך נדווח לכנסת.

דוד רותם: אין שום ספק אבל תסביר לי למה היה צריך לתקן את התקנות בדחיפות מהיום להיום כשיש פלטפורמות אחרות שאתם עובדים עליהן ועכשיו אתה מבין, בריס, למה לא הסכמתי לתקן לך את הסעיף הראשון בהצעה שלכם שעסק בתיקון כללי.

דוד רותם: אמרתי לך שבוא נראה מה אתם עושים עם התקנות.

דוד רותם: כעת מסתבר לי שיש פלטפורמות אחרות ולא צריך היה את התיקון הזה כי הפלטפורמות האחרות היו גם קודם.

דוד רותם: בוא נעבור על הדיווח שקיבלנו.

דוד רותם: ב-22 בדצמבר הנושא היה ביצוע עבודות פיתוח באתר הזמני בבית אורן על ידי משרד השיכון.

דוד רותם: ניתן פטור בכפוף לביצוע תמחור בין שבעה קבלנים העובדים במחוז צפון מול משרד הבינוי והשיכון.

אושיק בן-עטר: על בסיס הצעת משרד השיכון.

דוד רותם: אני לא אמרתי על בסיס מה.

דוד רותם: אני רק אומר את העובדות בשטח.

דוד רותם: צריך תמחור.

דוד רותם: אי אפשר לעשות את התמחור מראש כי לא חושבים שיהיה תמחור.

דוד רותם: ב-26 בדצמבר 2010 אושר ביצוע עבודות פיתוח באתר הזמני בבית אורן.

דוד רותם: ב-4 בינואר, תכנון ושדרוג תשתיות בבית אורן, עין הוד, ניר עציון ועין חוד.

דוד רותם: בכפוף לאישור שר האוצר שניתן יותר מאוחר.

אושיק בן-עטר: נכון.

דוד רותם: אחר כך, העסקת יועץ משפטי ורואה חשבון לצורך טיפול וסיוע סוציאלי.

דוד רותם: נדמה לי שהעסקת עורכי דין ורואי חשבון, זה בכלל לא חייב במכרז.

דוד רותם: כך שאני לא יודע למה זה עלה לוועדה.

דוד רותם: גם כאן, זה כמובן בכפוף להצעות שיתקבלו.

דוד רותם: ב-12 בינואר, בקשה להרחבת התקשרות עם קבלן מבצע עבודות הפיתוח בבית אורן.

דוד רותם: אחרי שאושר, צריך להרחיב את זה.

דוד רותם: הכול בכפוף לאישור החשב הכללי.

דוד רותם: ב-1 בפברואר, בקשה להרחבת התקשרות עם אותו קבלן מבצע, חשבון סופי, יופי.

דוד רותם: בכפוף לאישור החשב הכללי שניתן.

דוד רותם: הרחבת התקשרות עם חברת עמיגור לצורך הצבת מבנים יבילים בבית אורן, פטור בכפוף לאישור החשב הכללי שניתן לאחר מכן.

דוד רותם: מכר מבנים יבילים לחטיבה להתיישבות לצורך הצבתם בימין אורד, פטור ממכרז בהתאם לסמכות הוועדה לפי תקנה 3(19)(א) שבעצם לא היה צריך.

דוד רותם: מה נעשה?

דוד רותם: תגיד לי למה היינו צריכים את הפטור הזה ומה עשיתם עם הפטור.

אסנת קמחי: אני יכולה לעזור?

דוד רותם: כן, בבקשה.

אסנת קמחי: אני מנהלת האגף לענייני הכפר במשרד השיכון.

אסנת קמחי: הקמת האתר הזמני בבית אורן - שאושיק הגדיר אותה, היא שכונה והיא ממש לא מחנה זמני – נעשתה על ידי האגף שלי ובאחריותנו.

אסנת קמחי: שמעתי ביקורתיות במה שאמרת לגבי התיחור בין שבעה קבלנים וכולי.

אסנת קמחי: אני רוצה לומר ששנים רבות אני באגף וחוק חובת המכרזים הוא משהו שאנחנו עובדים אתו ביום יום, אבל מעולם לא ביצענו פעולה כל כך מהירה ברמה כזאת והיא התאפשרה רק בעקבות הפטור בוועדה המיוחדת הזאת.

אסנת קמחי: הרעיון הזה של תיחור בין שבעה קבלנים, אין לו אח ורע.

אסנת קמחי: בעצם אלה שבעה קבלנים שמשרד השיכון בעבר התקשר אתם.

אסנת קמחי: לא חלמנו עליהם.

אסנת קמחי: משרד השיכון התקשר אתם והם זכו במכרזים בעבר ופנינו אליהם בפנייה לקבלת הצעות מחיר, כי בכל אופן היה איזשהו אלמנט של תיחור על המחיר ורצינו להוזיל את העלויות.

אסנת קמחי: תוך חמישה ימים קיבלנו את התוצאות.

אסנת קמחי: זאת אומרת, חמישה ימים מהיום שבו הגשנו את הפנייה עד שהיה קבלן זוכה, חמישה ימים, אין לזה אח ורע.

דוד רותם: לא, אלה לא חמישה ימים.

אסנת קמחי: פנינו ב-22 בדצמבר וב-28 בדצמבר נתנו צו התחלת עבודה.

דוד רותם: יפה.

דוד רותם: אבל אתם פניתם לא ב-22 בדצמבר.

דוד רותם: הוועדה ישבה ב-22 בדצמבר.

אושיק בן-עטר: פנו באותו יום.

אסנת קמחי: פנינו באותו יום.

אסנת קמחי: הכול נעשה און-ליין.

אסנת קמחי: באותו יום פנינו.

אסנת קמחי: אני רוצה לומר שה-28 בדצמבר ניתן צו התחלת עבודה לקבלן וב-28 בינואר חנכנו את האתר.

אסנת קמחי: אין לזה אח ורע.

אסנת קמחי: אתה אומר שהיו הגדלות וכי אושרו הגדלות לקבלן.

אסנת קמחי: העבודה נעשתה כך שהיה רק תכנון ראשוני כשיצאנו לעבודה בשטח.

אסנת קמחי: המשך התכנון והמשך הביצוע נעשה תוך כדי וזאת כדי להרוויח זמן.

אסנת קמחי: לכן היו גם הגדלות תוך כדי וקיבלנו כמעט באפס זמן אישורים של הוועדה המיוחדת.

דוד רותם: התקנות האלה נועדו כדי שכל הדברים האלה ילכו על סרט נע בלי שיהיה צורך לא בישיבות נוספות ובכל הדברים האלה.

אסנת קמחי: לא היו ישיבות.

דוד רותם: מכיוון שאתם יודעים שכדי לקבל פה פטור צריך תיחור בין קבלנים, אז אפשר לעשות את זה מראש.

דוד רותם: הטענה שלי היא שבעצם אנחנו נתנו אפשרות לממשלה לפתור את הבעיות האלה בסרט נע ועכשיו אני רואה שחוץ מבית אורן, כל היתר זה על פלטפורמות אחרות.

דוד רותם: אני לכן לא מבין למה היה צריך את התקנות.

אסנת קמחי: עוד דקה אני אומר עוד שני דברים.

אסנת קמחי: ראשית, לקח לוועדת המנכ"לים איזשהו זמן – אני לא יודעת להגיד עכשיו תאריכים כי אין לי את זה כאן – לגבי חלוקת העבודה בין המשרדים.

אסנת קמחי: זאת אומרת, די בסמוך לבקשה לתיחור הזה התקבלה החלטה שמשרד השיכון יבצע את האתר בבית אורן, וברגע שהתקבלה החלטה, עבדנו בשיתוף פעולה מלא.

דוד רותם: אין לי טענה אליכם.

דוד רותם: הטענה שלי היא שכאשר באו אלי עם התקנות האלה וביקשו שנאשר אותן מהיום למחר, דחוף מאוד, העולם עמד על זה, אנחנו כינסנו את הוועדה כדי לדון בעניין הזה כדי באמת שאפשר יהיה לפתור את כל בעיית האסון הזה כי זה היה אסון גדול.

דוד רותם: מסתבר שאתר אחד פתרו וכל היתר לא היה צריך את התקנות כי או שיש פלטפורמה אחרת או שלא עשו אותם.

אסנת קמחי: האתר שנפגע הכי קשה בשריפה היה האתר בבית אורן.

אסנת קמחי: אם היה צריך לעשות את התקנות האלה בשביל האתר הזה, הרווחנו.

אסנת קמחי: היו שם כ-42 אנשים, חלקם משפחות וחלקם יחידים, שגרו בבית ההארחה.

אסנת קמחי: שם הייתה חשיבות מאוד גדולה לשקם את הקהילה בקיבוץ ולהשאיר אותה שם.

אסנת קמחי: יכולנו לתת להם סיוע בשכר דירה וזה היה יותר זול אבל החליטו להשאיר אותם שם.

אסנת קמחי: מניסיוני אין לזה אח ורע.

אסנת קמחי: בשום מקום לא הצלחנו לעשות עבודה כל כך מקצועית, כל כך יעילה, לשמור על גבולות התקציב ובכזאת יעילות של זמן.

אסנת קמחי: זה תודות לשיתוף הפעולה עם החשב הכללי ולתקנות האלה.

דוד רותם: ברור.

דוד רותם: פתרנו את הבעיה במקום אחד ולכן היה צריך את התקנות מהיום למחר.

דוד רותם: אני חשבתי לתומי שזה לפתור בעיות הרבה יותר גדולות.

יואל בריס: אני רוצה להזכיר מה אומרות התקנות.

יואל בריס: התקנות מדברות על כך שתהיה ועדת מכרזים אחת שדרכה ניתן לנתב את ההתקשרויות לנושא שיקום נזקי השריפה בכרמל, ולוועדה הזאת יש שלושה מאפיינים ייחודיים: הנושא האחד, היא ועדה בין-משרדית שהיא גם מכהנת כוועדת פטור משרדית וזה כרגע עניין ייחודי, אבל כמו שהערת, נכון, זה דבר שאנחנו חושבים שהוא נכון דרך כלל והמקרה הספציפי לעניין הזה הוא חריג שמלמד על הכלל, ואני מקווה שעוד הנושא הזה יתוקן בהמשך.

יואל בריס: הנושא השני הוא שבניגוד לוועדת פטור משרדית רגילה שאם ההחלטה בה לא התקבלה פה אחד, ניתן להגיש עליה ערר, בוועדה הזאת אין עררים.

יואל בריס: הרוב קובע וזה סוף פסוק.

יואל בריס: הנושא השלישי הוא שאם בדרך כלל כל ההחלטות שמגיעות לשר האוצר עוברות דרך ועדת הפטור העליונה שהיא היועצת של שר האוצר בכל מה שנוגע להתקשרות לפטור ממכרז, במקרה הזה לוועדה הזאת, ככל שהיא צריכה להגיע לשר האוצר, יש לה גישה ישירה לשר האוצר כדי לבצע את הדברים.

יואל בריס: האם הדברים האלה מוכיחים את עצמם?

יואל בריס: התשובה היא כן.

יואל בריס: הוועדה כבר יצאה להגיש ישירות לשר האוצר, יש לה אישורים שהיא נתנה באינסטנציה אחת כוועדת פטור, לא הייתה השגה - ויכול להיות שגם כך לא הייתה השגה - ולא היה מצב שמישהו היה צריך להמתין את ה-72 שעות עד שההחלטות נכנסות לתוקף כי הן נכנסות לתוקף באופן מיידי מרגע שיש רוב בוועדה.

יואל בריס: לעניין התכנסות הוועדה.

יואל בריס: הממשלה קיבלה את החלטתה ב-12 בדצמבר.

יואל בריס: היינו כאן, אם זיכרוני לא מטעני, ב-14 או ב-15 בדצמבר.

דוד רותם: ב-16 בדצמבר.

יואל בריס: ב-16 בדצמבר.

יואל בריס: התקנות פורסמו וב-20 בדצמבר הוועדה כבר מתחילה לפעול.

יואל בריס: ב-22 בדצמבר מגיעה בקשה ראשונה.

יואל בריס: זה לשאלתו של אדוני.

דוד רותם: אתה לא שים לב.

דוד רותם: אין לי טענה לא נגד הוועדה ולא נגד משרדי הממשלה.

יואל בריס: נגדי.

יואל בריס: על זה שהבאתי את התקנות בדחיפות.

דוד רותם: יש לי טענה לממשלה כי כשאני קורא את הדיווח הזה, אני שואל מה עשו.

דוד רותם: הביאו תקנות דחופות, עשו את בית אורן, לקחו עורכי דין ורואי חשבון ומכרו מבנים לחטיבה להתיישבות.

יואל בריס: כל מה שהיה נדרש.

דוד רותם: זהו?

דוד רותם: זה מה שנדרש לשיקום האסון הזה?

יואל בריס: כן.

יואל בריס: זה מה שנדרש, שהמשרדים רצו להשתמש בפלטפורמה הזאת.

יואל בריס: אתה מקל פה ראש, אבל הנה אנחנו שומעים גם מאנשי המקצוע וגם ממה שאני מתעדכן בשוטף מהוועדה הזאת, שזה פרויקט נכבד מאוד שהלוואי שבנסיבות אחרות היינו יכולים להראות תוצאות מהירות כאלה.

יואל בריס: בית אורן הוא המקום שנפגע הכי קשה ויש בו שכונה שמתגוררים בה אנשים ואפילו ביקרתי שם.

אושיק בן-עטר: יש גם סיועים שלא נדרש להם מכרז.

אושיק בן-עטר: למשל, סיוע מוניציפאלי כאשר מסייעים למועצה אזורית והוא לא דורש מכרז.

אושיק בן-עטר: הרבה כסף עבר דרך משרד הפנים.

דוד רותם: אני מסכים אתך במאת האחוזים אדוני סגן החשב הכללי.

דוד רותם: זאת הייתה הטענה שלי מלכתחילה.

דוד רותם: אפשר היה לפתור את כל הבעיות האלה.

יואל בריס: לא.

יואל בריס: את זה לא ניתן היה לפתור.

יואל בריס: אמרת לפני כן התקשרות עם עורכי דין פטורה ממכרז, נכון, היא פטורה ממכרז, אבל היא טעונה סדרה של אישורים כדי להגיע לפטור ממכרז.

יואל בריס: היא צריכה לעבור את ועדת המכרזים, אם זה מעל 150 אלף שקלים, היא צריכה לעבור גם ועדת פטור משרדית, ואם יש ערר בוועדת הפטור המשרדית, היא צריכה להגיע לוועדת הפטור העליונה, ואם היא מעבר ל-2.5 מיליון שקלים, מלכתחילה היא צריכה להגיע לוועדת הפטור העליונה.

יואל בריס: יש הליכים.

יואל בריס: אם יש הרחבת התקשרות שההתקשרות הראשונה הייתה בפטור ממכרז כמו שקרה כאן, זה טעון אישור החשב הכללי.

יואל בריס: כל הדברים האלה טעונים פרוצדורה.

דוד רותם: אתה אומר שהרבה יותר קשה להשיג את החשב הכללי ולהחתים אותו מאשר את שר האוצר.

יואל בריס: לא.

דוד רותם: לזה אני מסכים.

יואל בריס: לא.

יואל בריס: זה לא מה שאני אומר.

יואל בריס: זה הפוך ממה שאני אומר.

יואל בריס: אני אומר שלעניין הזה נבנה המודל בפעם הראשונה של תחנה אחת מתכללת.

יואל בריס: ככל שהיה צורך להשתמש בפלטפורמה הזאת של תחנה אחת ראשונה ואחרונה שבה מבצעים את הכול, לרבות נושאים שמחייבים אישור של שר אוצר, שנכנסים אליו ישירות ומוציאים ממנו את זה ישירות, זה המודל.

יואל בריס: אתה שואל למה היה צריך לעשות את זה בדחיפות?

יואל בריס: היה צריך לעשות את זה בדחיפות כי הראיה היא שכעבור שישה ימים כבר הייתה התקשרות ראשונה באוויר ובזכות זה שהייתה התקשרות ראשונה באוויר כעבור שישה ימים, הייתה שכונה מאוכלסת כעבור 36 ימים.

דוד רותם: את זה אני מקבל.

דוד רותם: אין לי טענות על זה שעבדנו מהיום להיום.

דוד רותם: זה בסדר גמור.

דוד רותם: לשם כך אנחנו נמצאים כאן.

דוד רותם: השאלה שלי היא האם זה כל השימוש שייעשה בתקנות האלה ?

יואל בריס: קודם כל, אני אומר מראש שזה היה שווה את התיקון.

יואל בריס: מעבר לזה, ככל שיהיה צורך בהתקשרויות שהן התקשרויות – לא בתמיכות או בכל דבר אחר בסיוע מוניציפאלי – הפלטפורמה נמצאת והיא תוכל לעבוד באופן מיידי.

יואל בריס: המשרדים הם הרי אנשי המקצוע ואנחנו לא מנסים להשתלט על כל מה שזז בעניין הזה.

דוד רותם: לא, אתם שולטים ממילא בכל מה שזז במדינה ולא רק בעניין הזה.

יואל בריס: ובכל זאת, ככל שמישהו רואה צורך להביא את זה אלינו, אנחנו נטפל בו באופן מיידי.

יואל בריס: זה ייכנס לוועדה ויצא ממנה בו ביום או למחרת היום.

דוד רותם: פרט למה שיש כאן, האם נעשה עוד משהו לצורך סיוע לשיקום?

יואל בריס: בוודאי.

דוד רותם: אני מתכוון בוועדה.

אסנת קמחי: משרד החקלאות.

אושיק בן-עטר: משרד החקלאות עבד דרך הפטור.

אסנת קמחי: ברור.

אסנת קמחי: זה שכחנו לומר.

אסנת קמחי: בנושא שיקום התשתיות הקבועות שנשרפו בעין הוד, בעין חוד, בניר עציון ובבית אורן, קיבלה ועדת המנכ"לים החלטה שמי שישקם אותם זה משרד החקלאות.

אסנת קמחי: חלק מהעבודה שלהם קיבל פטור בוועדה המיוחדת הזאת.

דוד רותם: זה התכנון.

אסנת קמחי: התכנון.

אסנת קמחי: צריך לתכנן.

אסנת קמחי: זה לא תכנון של מחנה זמני שאפשר לעשות אותו תוך כדי ביצוע אלא זה תכנון קבע וזה משמעותי מאוד.

אסנת קמחי: זה גם אמור ללוות את בניית בתי הקבע.

אסנת קמחי: לכן זה לוקח יותר זמן, אבל הם בהחלט קיבלו פטור מהוועדה בכל מה שקשור בהתקשרות עם מתכננים כי גם זה תהליך מאוד ארוך.

אושיק בן-עטר: החטיבה להתיישבות שעבדה עם ימין אורד ובנתה שם גם מבנים זמניים, עבדה דרך ועדת הפטור וקיבלה שם עדיפויות.

אושיק בן-עטר: התהליך שם היה אפילו יותר קיצוני מהתהליך שהצגנו במשרד השיכון כי במשרד השיכון בכל זאת נעשה תיחור והם קיבלו פטור בוועדת הפטור לעבודה ישירות מול קבלנים.

אושיק בן-עטר: זה לא מופיע כאן.

דוד רותם: זה מופיע בעמוד האחרון.

דוד רותם: מכר מבנים יבילים לחטיבה להתיישבות.

אושיק בן-עטר: לא, זה לא מופיע כאן.

אושיק בן-עטר: אני מדבר על התקשרויות נוספות שעשתה החטיבה להתיישבות עם קבלנים להקמת מבנים יבילים בכפר ימין אורד ושם היא לא עבדה דרך הוועדה שלנו אלא היא עבדה ישירות מול ועדת הפטור, כמובן בסיוע שלנו כמטה חשב כללי.

אושיק בן-עטר: אני חושב שאם יצרנו את הדרך הנוספת הזאת לפעולה של משרדים, במקרה כזה שנדרשה תגובה מהירה, נכון שוועדת הפטור יכולה לתת עדיפות, אבל זה לא דרך העבודה הרגילה שלה.

אושיק בן-עטר: כאן ייצרו עוד אלטרנטיבה שנתנה עוד יכולת ביצוע לממשלה.

אושיק בן-עטר: מעבר לכך, היו גם המון העברות כספים - אנשי משרד הפנים נמצאים כאן – שלא דורשים מכרז, כמו העברות למועצה מקומית.

דוד רותם: לצורך מה?

אושיק בן-עטר: לצורך שיפוי על התארגנות, הסעה של אנשים, מענקי התארגנות עליהם החליט ראש הממשלה שהחליט על מענק התארגנות למי שהבית שלו נשרף ועשינו את זה דרך המועצה, פיצויים של שכר דירה שהמועצה משלמת והמדינה משפה אותה.

אושיק בן-עטר: לכל אלה, לא נדרש להם מכרז ולכן זה לא היה צריך לעבור ועדת מכרזים, אבל כל הפעולות האלה הן בהחלט כספים שהממשלה מוציאה ואולי אפילו לא הכספים הקטנים כי תשתיות של משרד החקלאות, אני מניח שהוא יעביר אותן גם דרך המועצה ואז לא בטוח בכלל שנידרש כאן למכרזים.

אסנת קמחי: ברשותך, אני רוצה להוסיף עוד משהו.

דוד רותם: לכן חשבתי שלא צריך את התקנות האלה אלא אפשר היה לפתור את הבעיות גם בלעדיהן.

אסנת קמחי: אי אפשר היה לפתור אותן.

דוד רותם: אפשר היה לפתור הכול.

אסנת קמחי: בכובע השני שלי אני מטפלת גם ביישובי ההתנתקות ואחת הביקורות הגדולות שיש כלפינו היא לוחות הזמנים.

אסנת קמחי: המדינה היא בירוקרטית, לוקח לה המון זמן לפרסם מכרז, כל התהליכים לוקחים המון זמן.

אסנת קמחי: מה מקום הזה, בהשוואה הזאת, התקנות האלה היו הכרחיות כי אחרת איפה היינו היום?

אסנת קמחי: אנשים היו עדיין בבתי הארחה.

אסנת קמחי: ברור שהיו כלפינו טענות על הבירוקרטיה.

דוד רותם: לא, הטענה שלי היא שלא עשיתם מספיק בוועדה הזאת.

אסנת קמחי: עשינו כל מה שצריך.

אסנת קמחי: השתמשנו בה, סחטנו אותה - אנחנו, אני מדברת על האגף שלי – עד הסוף.

אסנת קמחי: בזכות הוועדה הזאת הצלחנו.

אורי מקלב: מה הצפי לקראת העתיד?

אורי מקלב: האם הוועדה סיימה את תפקידה?

אורי מקלב: או כל ה-20-30 מיליון שקלים שמשרד החקלאות אמור לקבל, הרי כאן זה רק שכר מתכננים שהוא חמישה אחוזים או שלושה אחוזים, הם נגזרת של תכנון, של צפי של 30 מיליון שקלים.

אורי מקלב: כל הדברים האלו בעתיד יעברו דרך הוועדה?

אושיק בן-עטר: שאלה טובה לה נדרשתי כבר בישיבה הראשונה.

אושיק בן-עטר: אמרתי לכל נציגי המשרדים שהיו שם שאם הם ירצו, אנחנו כאן לשירותם.

אושיק בן-עטר: אם הם ירצו להסתדר לבד, שיהיה להם בהצלחה.

אושיק בן-עטר: חלק השתמשו וחלק לא השתמשו.

אושיק בן-עטר: מי שהשתמש, אני חושב שהוא שבע רצון.

אושיק בן-עטר: זה הלקוח שלי, יושבת ממול הלקוחה שלי, מאחורי יושבים אנשים של בית אורן שהוקמה להם שכונה, ואם היא חושבת שזאת הדרך הכי טובה לעשות את זה וזה הוכיח את עצמו, אז היה שווה אולי לעשות תקנות.

אושיק בן-עטר: בסך הכול אנחנו מדברים על תקנות זמניות ולא על משהו שמשנה סדרי עולם.

אושיק בן-עטר: כל תוקף התקנות האלה הוא לשנה והוא לאירוע ספציפי.

דוד רותם: זה מה שמטריד אותי, שתסתיים השנה ולא יספיקו לתקן את הכול.

אושיק בן-עטר: אני מסופק מאוד.

אושיק בן-עטר: דווקא כמי שמלווה את הנושא הזה מטעם החשב הכללי, אני עובד מול כמה חשבים ואנחנו כן עוקבים אחרי הפעילות הממשלתית.

אושיק בן-עטר: גם בוועדת מנכ"לים בראשות מנכ"ל משרד ראש הממשלה, הוא אמר שהקצב משביע רצון והפעילות נראית בשטח.

דוד רותם: אתה יודע, כל מה שהממשלה עושה זה בקצב משביע רצון.

אושיק בן-עטר: תקרא את הפרוטוקול של ועדת הכספים ואת התבטאות ראש המועצה.

אושיק בן-עטר: תקרא את התבטאות ראש המועצה האזורית משבוע שעבר בוועדת הכספים.

אושיק בן-עטר: אני הרי לא יכול להעיד על עצמי אבל שהוא יעיד כמי שמקבל את השירות.

אושיק בן-עטר: אני חושב שהוא אמר בוועדת הכספים שהוא מאוד מרוצה מהסיוע, הוא מאוד מרוצה מה דרך בה הממשלה התנהלה מולו, הוא מאוד מרוצה מהדרך בה הועברו הכספים ומהדרך בה התושבים שלו, שהוא מייצג אותם, קיבלו את הסיוע שהממשלה נתנה.

אושיק בן-עטר: אני חושב שזאת דווקא דוגמה לכך שהממשלה התגייסה.

אושיק בן-עטר: נכון, בסוף ראינו שיש כמה חילוקי דעות בכמה דברים, אבל הכול נעשה ברוח של שיתוף פעולה.

אושיק בן-עטר: גזבר המועצה יושב אצלי עם הנציגים של משרד הפנים רק בשביל לדעת שהדברים קורים, רק בשביל לדעת שהדברים נעשים, גם אם לא לשביעות רצונו, לפחות אנחנו מתואמים.

אושיק בן-עטר: אני חושב שדווקא זאת דוגמה של מקום שהממשלה כן הלכה לקראת הישובים ואף יותר מכך כי חלק גדול מהתשתיות ששוקמו הן תשתיות חדשות במקום תשתיות ישנות.

אושיק בן-עטר: ועדת המנכ"לים גם החליטה לשקם תשתיות במקומות שלא נפגעו בשריפה ושאולי בימים רגילים לא היו משוקמות.

אושיק בן-עטר: יש בדיחה על חקלאים שהשנה הכי גרועה לחקלאי זה שלא היה בה אסון טבע, אנחנו קצת ציניים בעניין הזה, אבל דווקא כאן אני חושב שהעבודה של הממשלה בסך הכול, חודשיים-שלושה חודשים אחרי שהשריפה קרתה, לעניות דעתי היא משביעת רצון.

אושיק בן-עטר: זכותך לחשוב אחרת.

דוד רותם: חוץ מאשר הישובים שנפגעו ישירות, מה עוד עושים?

אושיק בן-עטר: יש החלטת ממשלה על שינוי מהותי בכל שירותי הכבאות, כולל העברתו ממשרד הפנים ולמעשה הקמה מחדש של שירותי הכבאות.

אושיק בן-עטר: כולל העברת סכומים חסרי תקדים לקנייה של ציוד.

דוד רותם: מטוסים.

אושיק בן-עטר: מטוסים.

אושיק בן-עטר: זה גם שינוי מבני.

אושיק בן-עטר: אני מכיר את זה קצת כי בעבר הייתי במשרד הפנים.

אושיק בן-עטר: העסק עובד נכון להיום בצורה של איגודי ערים לכבאות.

אושיק בן-עטר: החלטת הממשלה מדברת על הקמת רשות כבאות ארצית.

אושיק בן-עטר: מי שאחראי על זה, מי שלקח אחריות על הפרויקט הזה ספציפית זה מנכ"ל המשרד לביטחון פנים החדש ובהכירי את המטריה, יש לו אתגר לא קטן.

דוד רותם: כמה זמן?

אושיק בן-עטר: כמה זמן קובעת החלטת הממשלה?

אליעזר במברגר: אני חושב שזה אמור להיות מושלם עד סוף 2012, המהלך כולו, כל השינוי המבני.

אושיק בן-עטר: בעיקר מדובר כאן על העברה.

דורית ואג: שנתיים.

דוד רותם: נקווה שבינתיים לא תהיה שריפה.

אושיק בן-עטר: לא יכולה להיות כי הכרמל כבר נשרף.

דוד רותם: יש עוד כמה חלקים שאני יכול לתת לך כתובות איפה אפשר לשרוף.

דורית ואג: בגולן שמעתי שהכל התחיל לצמוח שוב.

אורי מקלב: אני ביקשתי בימין אורד וראיתי ששם מתבצעים שיפוצים של מבנים שנשרפו, הריסת מבנים וכולי.

אורי מקלב: מי עובד שם?

אורי מקלב: המועצה הרי לא מתעסקת בזה.

אורי מקלב: כאן זה לא נמצא בסעיף כלשהו, חוץ ממבנים יבילים.

אושיק בן-עטר: אני אשיב.

אושיק בן-עטר: בימין אורד, זה המודל שאנחנו אוהבים יותר מבית אורן, דאגו מבעוד מועד לבטח את כל הרכוש שלהם.

אושיק בן-עטר: כלומר, מה שאנחנו בנינו להם, הוא בעיקר מבנים זמניים לצורך אכלוס הצוות כשאת הכפר את ממש משקמים.

דוד רותם: עכשיו אנחנו גם מחנכים על חשבון השריפה הזאת את הציבור לבטח.

אושיק בן-עטר: לא.

אושיק בן-עטר: אנחנו יכולים אותו לא לבטח.

דוד רותם: אם הוא לא ביטח, אז מה?

דוד רותם: לשם כך לא צריך לשלם לו ולא צריך לפתור לו את הבעיה?

אושיק בן-עטר: איזה מסר אתה משדר כאן?

דוד רותם: כשיש אסון כזה, אני לא משדר מסרים אלא אני שואל שאלות ברורות.

אושיק בן-עטר: התשובה היא גם ברורה.

אושיק בן-עטר: היא תבוא להחלטת ממשלה.

אושיק בן-עטר: גם ראש הממשלה נתן את דעתו לשאלה הזאת.

אושיק בן-עטר: יכולה להיות לי דעה אישית שלי אבל היא לא מכוונת למקום שאתה מדבר עליו, אבל אנחנו לא שמנו את הדעה האישית שלי בהחלטת הממשלה אלא מה שאנחנו מציעים זה לתת סיוע סוציאלי למי שהבית שלו נהרס ובחר שלא לבטח את הבית שלו.

דוד רותם: מי שלא ביטח את הבית שלו, אז הבית שלו נשרף.

אושיק בן-עטר: אז הבית שלו נשרף, לעומת שכנו ששילם פרמיות, שביטח, שישלם השתתפות עצמית, שיעמוד מול פקידי הביטוח ורק אז יראה את הכסף של הביטוח שלו.

אושיק בן-עטר: אני חושב שבמידה מסוימת יש כאן גם שאלה ערכית, אבל הממשלה תיתן את דעתה לכך בימים הקרובים.

אורי מקלב: כל האזרחים מבוטחים במדינת ישראל.

אורי מקלב: תושב מדינת ישראל צריך להיות מבוטח במדינת ישראל.

אורי מקלב: אדם לא צריך לבטח את הבית שלו מפני שריפות כאלה.

אורי מקלב: הוא צריך לבטח את הבית שלו מפני פריצות, מפני שריפות שיכולות לקרות בעקבות קצר חשמלי, בעקבות משהו שהיה מקומי, אבל לא זה התפקיד של הבן אדם.

אורי מקלב: גם אלה שביטחו, אני לא חושב שהם באמת חששו שלא יעשו עבורם.

אורי מקלב: שריפות כאלה, הן שריפות שנעשו לא מתוך הזנחה או לא מתוך דבר מקומי אלא אלה דברים אחרים.

אושיק בן-עטר: אני רק יכול להתייחס לעובדות.

אורי מקלב: אנחנו לא שאלנו את השאלות איך זה קרה, למה זה קרה וכולי.

אורי מקלב: נניח שיש מחסור בכבאי אש, כי אם היו מספיק כוחות כיבוי ואמצעי עזר מתאימים, לא היה קורה מה שקרה.

אושיק בן-עטר: לגבי מה שאתה אומר עכשיו, גם על זה הדעות חלוקות.

אושיק בן-עטר: יש האומרים שגם אם שירותי הכבאות היו טובים לאין ערוך משירותי הכבאות שהיו, בנסיבות העניין שלא ירד גשם והיער היה יבש ובמשטר הרוחות שהיה שם, גם שירותי כיבוי ברמה הרבה יותר גבוהה לא היו מונעים שריפה גדולה.

אושיק בן-עטר: אני גם לא חושב שזה המקום שלי להתייחס לשאלה האם צריך לבטח או לא צריך לבטח.

אושיק בן-עטר: אני יכול להתייחס לעובדות.

אושיק בן-עטר: חלק מהבתים היו מבוטחים בביטוח שמכסה את הנזקים מהשריפה הזאת וחלק לא.

דוד רותם: חברות הביטוח משלמות?

אושיק בן-עטר: חברות הביטוח משלמות.

אושיק בן-עטר: כן.

יואל בריס: הביטוח גם נותן קדימות לפניות בהקשר זה.

דורית ואג: ואתם לא עושים צרות?

אושיק בן-עטר: אנחנו צריכים לומר לחברות הביטוח לא לשלם?

דורית ואג: לא.

דורית ואג: לא הבנת את השאלה.

דורית ואג: חברת ביטוח בהגדרתה היא גוף שעושה צרות כשהוא צריך לשלם.

דורית ואג: הם אומרים שכל אלה שביטחו יקבלו את זה מחברות הביטוח.

דורית ואג: השאלה מתי הם יראו את הכסף וכמה.

דורית ואג: על זה אני שואלת.

יואל בריס: הביטוח נותן קדימות לתלונות בנושא.

יואל בריס: אם הרכב שלי נפרץ ומישהו אחר פונה בעניין הכרמל, שתי התלונות יגיעו למפקח על הביטוח ולזה הוא יגיד רגע וקודם הוא יטפל בתלונות ההן ואחר כך יטפל בתלונות האחרות.

דורית ואג: יש תלונות על חברות הביטוח?

יואל בריס: אני לא יודע.

יואל בריס: אני לא מכיר איזושהי תלונה ספציפית כזאת שנדונה, אבל ודאי הוא נתן רוח, אם לומר את זה כך, לחברות הביטוח שהנושאים האלה, הוא מצפה שהם יטופלו במהירות.

דוד רותם: מה קורה עם השיקום של היערות שם?

אושיק בן-עטר: אני לא יודע לתת לך תשובה.

אושיק בן-עטר: זה עדיין לא הגיע אלינו.

אושיק בן-עטר: מהקצת שאני כן יודע, ובאמת ברמה שזה עבר לי ליד האוזן, אני יודע שהמשרד להגנת הסביבה ביחד עם קרן קיימת לישראל שוקלים איך לטפל בזה אבל זה כל מה שאני יודע.

אושיק בן-עטר: אלינו לא הגיעו פניות לשיקום היער.

דוד רותם: בעצם אתם כוועדה מיוחדת קיבלתם את כל הפניות עד היום, טיפלתם בהן, יש עוד פניות שאתם עשויים לקבל?

אסנת קמחי: יש בקנה כבר שתי פניות שהגיעו אלינו ואני מניחה שיגיעו עוד.

דוד רותם: כי אם יהיה צורך להאריך את התקנות האלה, כדאי להאריך אותן לפני הזמן כי אתה עוד פעם בטח תבוא עם הסעיף הראשון.

יואל בריס: בספטמבר.

דורית ואג: קח בחשבון שבספטמבר יש פגרה.

דוד רותם: לא עובדים בפגרה.

דורית ואג: מה שלא יסתיים עד אמצע יולי, לא יהיה.

יואל בריס: בתחילת אוקטובר, בתחילת המושב.

דורית ואג: תלוי מתי נגמר סוכות.

יואל בריס: ביום שני שאחרי שמחת תורה.

דורית ואג: זה יום שני הראשון אחרי שמחת תורה.

דורית ואג: זה יוצא תחילת אוקטובר.

יואל בריס: נראה לי.

דוד רותם: כדאי שזה יהיה מוכן בזמן.

יואל בריס: אם נגיע לשם.

יואל בריס: יש עוד דבר שצריך להגיד.

יואל בריס: זאת הוועדה המדווחת ביותר שאני מכיר בתולדות השירות הציבורי של הממשלה.

דוד רותם: זה נכון אבל זה לא בגלל שמישהו רוצה לבדוק את הוועדה אלא זה כי כולנו רוצים לראות שהטיפול באסון הזה הוא טיפול מהיר.

יואל בריס: עוד לפני שזה מגיע לאדוני בדיווח הזה, התלת חודשי, שאפילו הוקדם בשבועיים כי שלושת החודשים יסתיימו ב-16 במרץ ואנחנו רק ב-6 במרץ.

דוד רותם: תחזור על זה עוד פעם.

דורית ואג: הוקדם בעשרה ימים.

דוד רותם: אני מבקש שתחזור על זה עוד פעם.

יואל בריס: הדיון בוועדה הוקדם בעשרה ימים.

דוד רותם: הדיווח הוקדם בעשרה ימים.

דוד רותם: מאז שאני בכנסת עוד לא ראיתי שמשרד האוצר דיווח יום אחד לפני הזמן אבל הפעם עשיתם את זה.

יואל בריס: הוקדם.

דוד רותם: כן.

דוד רותם: אני אומר את זה.

דוד רותם: צריך לציין את זה לשבח.

יואל בריס: יכול להיות אדוני שאם היית מחכה את עשרת הימים, היית מקבל את הדיווח גם בלי לבקש אותו כי הוא היה מגיע מעצמו.

יואל בריס: גם זה יכול לקרות.

דורית ואג: הדיווח הבא יהיה באמצע יוני.

יואל בריס: נכון.

יואל בריס: זה מה שיקרה.

דוד רותם: בקיצור, אתם שבעי רצון ממה שאתם עושים.

יואל בריס: כשהגענו עם התיקון לתקנות, אדוני אמר שהוא לא מאמין שזה יקרה או משהו כזה.

יואל בריס: אני לא זוכר בדיוק את המלים, אבל משהו בסגנון זה ואני אמרתי שאני מקווה לבוא ולאכזב את אדוני.

יואל בריס: אני מקווה שהצלחנו לאכזב אותך בנקודה הזאת.

דוד רותם: לא, כי אומר לי סגן החשב הכללי, ובצדק, שהמשרדים משתמשים בפלטפורמות האחרות שיש להם.

יואל בריס: אני חושב שאם מחפשים כאן את חצי הכוס הריקה, הכוס היא די מלאה.

יואל בריס: אני לא יודע אם היא כוס של הבדלה או כוס של קידוש, אבל היא די מלאה ואין כאן כל כך מקום לבדוק.

דוד רותם: היא מלאה מבחינה זו שכל מה שהגיע לוועדה הזאת, נעשה.

יואל בריס: ומה שנעשה, זה מאוד מאוד משמעותי.

דוד רותם: אין שום ספק.

דוד רותם: בזה אין שום ספק.

דוד רותם: אני קיוויתי שהכל ילך דרך הוועדה הזאת, כי אז הדברים ירוצו.

יואל בריס: יש דברים שלא צריכים שום ועדה.

יואל בריס: אז עוד יותר טוב שלא יבואו.

יואל בריס: אני לא רוצה שהדברים שלא צריכים ועדה יבואו דרך הוועדה כי זה סתם חבל.

יואל בריס: מה שאפשר לעשות ישירות מול השלטון המקומי, נעשה ישירות מול השלטון המקומי.

יואל בריס: אם יש דברים שאיש השטח אומר שהוא יודע להסתדר יותר טוב, יותר בסדר ויותר מהר לבד, שיעשה את זה ואנחנו נעזור לו.

יואל בריס: אם הבקשה שלו תגיע לוועדת הפטור, אז ועדת הפטור, שלא דרך הוועדה המרכזית, תזרז את הטיפול בבקשה שלו.

דוד רותם: דרך הוועדה המרכזית, אני רואה שהדברים לוקחים שישה או שבעה ימים וזה טוב מאוד.

דוד רותם: לכן צריך לדאוג שהכל יתועל דרך הוועדה הזאת כי אז לפחות אנחנו נרגיש סיפוק שעסקנו בתקנות מהר.

יואל בריס: זה אימפריאליזם שלא נקטנו בו.

דורית ואג: עוד לא.

יואל בריס: במקרה הזה.

אושיק בן-עטר: אם היינו אומרים שהכל יעבור דרך הוועדה שלנו, היו מאשימים אותנו שבגלל שאמרנו את זה, לא אפשרנו למשרדים לעבוד גם בדרכים אחרות.

דוד רותם: אין לי ספק שאם הייתי מבקש דיווח ממשרדים על הפעולות שלהם, הם לא עושים את זה תוך שישה-שבעה ימים.

דוד רותם: לפעמים אימפריאליזם, יש בו גם דבר חיובי.

אושיק בן-עטר: לגבי הדיווח, אני רוצה להגיד שמי שעוקב אחרינו כל הזמן, זה גם בנוסף לוועדה הזאת, ועדת מנכ"לים וגם ועדת הכספים שעוקבת אחרי כל הפעילות ומבקשת דיווח על כל דבר.

דוד רותם: אם ועדת הכספים עוקבת אחריכם, חבל שאורי מקלב הלך כי הוא היה נהנה לשמוע שגפני עושה עבודה טובה.

אושיק בן-עטר: בשבוע שעבר היינו בוועדת הכספים, כולל נציגים של חברות הביטוח ונשאלו שאלות דומות לשאלות ששאל חבר הכנסת מקלב.

אושיק בן-עטר: הנציגים דיווחו.

אושיק בן-עטר: זאת כבר פעם שנייה שאנחנו בוועדת הכספים.

דוד רותם: תודה רבה.

דוד רותם: בשלושת החודשים הבאים אני מקווה שאתם תגמרו לתקן את כל הנזקים.

אושיק בן-עטר: כמו שאמרתי, לא אנחנו מתקנים אלא אנחנו רק יושבים וכותבים פרוטוקולים.

דוד רותם: רק תממנו.

דוד רותם: לא צריך יותר מזה.

דוד רותם: תודה רבה.